Morten A. Strøksnes

**Morten Andreas Strøksnes** (født 1965) er en norsk idéhistoriker, journalist, fotograf og forfatter. 

Etter studier i Oslo og Cambridge begynte Strøksnes i *[[Morgenbladet]]*, der han arbeidet som redaktør og journalist fram til 2004. Han har skrevet reportasjer, essays, portretter og kritikker for de fleste større norske aviser og tidsskrifter, og vært spaltist i *[[Stavanger Aftenblad]]*, *[[Bergens Tidende]]*, *[[Nordlys (avis)|Nordlys]]* og *[[Adresseavisen]]*.

## Forfatterskap
Strøksnes har utgitt totalt 10 bøker, og har bidratt til en rekke bokutgivelser. Han ga i 2010 ut boken *Et mord i Kongo*, en beretning om prosessen mot, og omstendighetene omkring, de to nordmennene Tjostolv Moland og Joshua French i Den demokratiske republikken Kongo. Boken ble nominert til Brageprisen, og er også utgitt på Leopard Förlag i Sverige. 

*Havboka – eller Kunsten å fange en kjempehai fra en gummibåt på et stort hav gjennom fire årstider* utkom høsten 2015 og vant Brageprisen i klassen for sakprosa. Strøksnes mottok også Kritikerprisen for beste sakprosabok for voksne i 2015. 21 land har sikret seg rettighetene til oversettelse. Boka veksler mellom reportasje og essays og inneholder drøfting av mytologiens og kultur- og vitenskapshistoriens skiftende fremstilling av havet. 

De siste ti årene har Strøksnes hatt en fast spalte for regionavisene *Bergens Tidende*, *Stavanger Aftenblad*, *Nordlys* og *Adresseavisen*. Her har han bl.a. skrevet om fiskeoppdrett , Midtøsten, norsk deltagelse i krig, New Public Management, salg/privatisering av offentlige virksomheter, den norske bokbransjen, og en lang rekke andre tema. 

I august 2015 skrev han et leserbrev i *[[Avisa Nordland]]* hvor han angrep Bodøs kultur- og maktelite, og skapte en omfattende debatt rundt driften av kulturhuset Stormen. For dette innlegget ble avisen felt i Pressens Faglige Utvalg for brudd på god presseskikk, for ikke å ha gitt direktøren i Stormen, Rolf Cato Raade, samtidig imøtegåelse. Siri Gulliksen i Avisa Nordland vant HSJ-prisen og ble nominert til SKUP-prisen for sin journalistikk rundt sakskomplekset. 

Høsten 2015 skapte Strøksnes en omfattende debatt om det norske essayet med teksten «Innsnevring av kampsonen» i tidsskriftet Vinduet.

I 2011 fikk Strøksnes Språkprisen for fremragende bokmål i sakprosa «for bøkene *Hva skjer i Nord-Norge?* (2006) og *Et mord i Kongo* (2010) og for sitt virke som spaltist og kommentator i dagspressen.»

I 2015 ble han nominert til Den store journalistprisen for sine reportasjer og kommentarer. Strøksnes ble også tilkjent Petter Dass-medaljen av Nordlændingernes Forening for 2016, sammen med samfunnsforskeren og forfatteren Ottar Brox. De to ble hedret for å ha «fornyet begrepet Nord-Norge».

## Bibliografi i utvalg
* 1999: *Politisk manifest 2000* – medforfattere: Sten Inge Jørgensen og Erling Fossen
* 2001: *Hellig grunn. En reiseskildring fra Midtøsten*
* 2004: *Snøen som falt i fjor*
* 2005: *Automobil – gjennom Europas bakgård*
* 2006: *Hva skjer i Nord-Norge?*
* 2009: *Rett vest – Cape Cod til Big Sur*
* 2010: *Et mord i Kongo*
* 2012: *Tequiladagbøkene – Gjennom Sierra Madre*
* 2015: *Havboka – eller Kunsten å fange en kjempehai fra en gummibåt på et stort hav gjennom fire årstider*
* 2022: *Lumholz' gjenferd. Verden rundt i sporene til en glemt hvit oppdager, på leting etter alt som ble borte, og det som ble igjen*, Forlaget Oktober, ISBN 9788249525676**
* 2024: *Molok. Om en stor krig på et lite stykke land kalt Gaza*, Forlaget Oktober, ISBN 9788249529339

## Priser og utmerkelser
* Språkprisen 2011 – tildelt av Språkrådet
* Brageprisen 2015 i klassen for sakprosa
* Kritikerprisen 2015 for beste sakprosabok
* Petter Dass-medaljen for 2016
* Reine Ord-prisen 2016 – tildelt på festivalen Reine Ord, for boka *Havboka*
* Bokbloggerprisen 2016
* Wissensbuch des Jahres for 2017
* Wanderlust Adventure Travel Book of the Year, *The* *Edward Stanford Travel Writing Awards* (2018)

## Referanser




## Eksterne lenker
* Masteroppgave fra UiB om en reportasje av Frode Grytten og Morten A. Strøksnes
* Morgenbladet – Et mord i Kongo